Сосорбарамын Цогтсайхан

Эрин овогт Сосорбарамын Цогтсайхан (1960 оны 2-р сарын 20-нд Улаанбаатар хотод төрж, 2004 онд нас барсан) - 1990 онд Монгол Улсад Ардчиллын үйл явц өрнөхөд "Хонхны дуу" зохион дуулж алдартай болсон сэтгүүлч, улс төрч.

 Намтар 
Өвөг эцэг Наваан-Осор нь Булган аймгийн Тэшиг суманд төрсөн, аграмба цолтой лам хүн байжээ. Эцэг Сосорбарам нь мөн Тэшиг суманд төрсөн, монгол хэл-уран зохиолын багш мэргэжилтэй хүн байв.

С.Цогтсайхан 1977 онд нийслэлийн 10 жилийн 1-р дунд сургууль, 1983 онд Эрхүүгийн их сургуулийг сэтгүүлч мэргэжилтэй төгссөн. 1983 онд төгсөж ирээд Монголын радиод редактор, 1990 оноос "Ардчилал" сонинд орлогч эрхлэгч, 1996 онд "Ардын эрх" сонины улс төрийн албаны дарга , 1997 онд Монгол телевизийн "ММ" агентлагийн захирлын алба хашсан, 1999-2000 онд УИХ дахь олонхийн бүлэгт зөвлөхөөр ажилаж байв.

Тэрээр 1989 онд улс төрийн дууны "Хонх" хамтлаг байгуулж, тэр жилдээ "Бидний араншин", 1992 онд "Хөдөө арал", 1996 онд "Ирж яваа цаг" нэртэй бие даасан гурван концертоо тавьжээ. Тэрээр 1990 онд "Би дуугүй байж чадсангүй", 1998 онд "Тарчлаан", 2003 онд "Хонхны дуу" нэртэй номуудаа эмхлэн гаргаж, нийтдээ 800 гаруй нийтлэл, өгүүлэл, нэвтрүүлэг, 50 орчим дуу шүлгийн хамт зохиожээ.

Ардчиллын 30 жилийн ойгоор түүнд зориулж Баянгол дүүрэгт цогцолбор хөшөө босгосон. 

 Хувийн амьдрал 
Эхнэр Намсрайн Наташа, хүү Цогтсайханы Түшиг, охин Цогтсайханы Сантаа.

Ангилал:Монголын сэтгүүлч
Ангилал:Монголын улс төрч
Ангилал:Монголын дуучин
Ангилал:Улаанбаатарын хүн
Ангилал:1960 онд төрсөн
Ангилал:2004 онд өнгөрсөн